Kjell Inge Røkke og hans selskaper har vært en vesentlig bidragsyter i MFK siden klubben ble reddet fra konkurs i 1992. De siste årene har Aker garantert for 20-25 millioner i planlagt driftsunderskudd. Dette betyr i praksis at Molde Fotballs budsjett neste sesong kan bli kuttet fra 90 til i underkant av 70 millioner kroner. Hvis ikke andre aktører kommer inn på sponsorsida, vil dette nødvendigvis få betydelige konsekvenser for den sportslige satsinga i årene som kommer.
Fredag kveld sendte Aker ut en pressemelding. Det står blant annet følgende:
«Ole Gunnar Solskjær har ikke lagt skjul på at han en dag kunne tenke seg tilbake til England. Likevel opplever Aker det overraskende at han droppet fredagens trening, og satte kursen til England i offentlighet for uformelle samtaler med Aston Villa før tre viktige seriekamper på en drøy uke.
Les hele pressemeldingen her!
Etter det Romsdals Budstikke forstår har både Kjell Inge Røkke og Bjørn Rune Gjelsten vært innstilt på å støtte Molde Fotballklubb videre for å ta klubben ut i Europa og vinne et nytt seriemesterskap. Det skal ha vært jobbet med å finansiere et spisskjøp i sommervinduet til mellom 5 og 10 millioner kroner.
Men Solskjærs flørt med Aston Villa, og antydninger fra annet hold i media om at manageren ikke får nok ressurser til rådighet i Molde, skal ha satt sinnene i kok blant investorene rundt MFK. De skal ha oppfattet det som uryddig og illojalt at Solskjær dro på jobbintervju midt i innspurten av vårsesongen i eliteserien. Det skal også ha provosert MFK-makta kraftig at kontakten med Aston Villa skjedde så åpenlyst og uten diskresjon.